Päästeala Töötajate Ametiühingu juht Toomas Suigusaar meenutas, et Jüri Ratas kinnitas riigikogus eile, et päästjate palku ei ole võimalik tõsta. "Seda hoolimata varem antud – ja koalitsioonileppessegi jõudnud! - lubadusest tõsta päästja palk Eesti keskmise tasemele. Eelneva foonil tundub päästjatele, et neid on lihtlabaselt petetud," märgib Suigusaar.

"Valitsuse otsus on nullimas kogu päästjate nn "enneolematult suurt" palgatõusu ning võib kaasa tuua uue töölt lahkumiste laine," jätkab ta. "Eesti rahvale tähendaks see paratamatult turvalisuse langust, mille lõpptulemust on täna raske ennustada. Eesti Päästeala Töötajate Ametiühing leiab, et lubadused on täitmiseks. Päästjad oma lubadusi täidavad: me töötame pühendunult ja südamega, mille tõestuseks on päästeameti ülikõrge usaldusreiting."

Suigusaar ütleb, et päästjad ootavad võimuesindajatelt otsustavat tegutsemist ja olukorrale selge lahenduse pakkumist. "Vajadusel alustatakse aktsioonidega päästjate palgatõusu toetuseks."